SITHAI ปี 64 พลิกกำไร 181 ลบ. รับรายได้เพิ่ม-คุมต้นทุนดี แจกปันผล 0.03 บ. XD 9 พ.ค.นี้
SITHAI ปี 64 พลิกกำไร 181 ลบ. จากปีก่อนขาดทุน 92 ลบ. หลังรับรายได้เพิ่ม-คุมต้นทุนดี พร้อมแจกปันผล 0.03 บ./หุ้น XD 9 พ.ค. กำหนดจ่าย 25 พ.ค.นี้
22 ก.พ. 2565

บริษัท ศรีไทยซุปเปอร์แวร์ จำกัด (มหาชน) หรือ SITHAI รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

โดยในปี 2564 กลุ่มบริษัทฯ มีผลประกอบการที่ดีขึ้นมากเมื่อเทียบกับปีก่อนโดยมีกำไรสุทธิส่วนที่เป็นของผู้ถือหุ้นบริษัทฯ 181 ล้านบาทเพิ่มขึ้นร้อยละ 296.70 จากปีก่อนที่มีผลขาดทุนสุทธิจำนวน 92 ล้านบาท และมีรายได้เพิ่มขึ้นจากปีก่อนร้อยละ 9.30 หรือ 637 ล้านบาทเป็นจำนวน 7,510 ล้านบาท เนื่องจากกลุ่มผลิตภัณฑ์เพื่องานอุตสาหกรรมและกลุ่มผลิตภัณฑ์เครื่องใช้ในครัวเรือนของทั้งกิจการในประเทศและต่างประเทศปรับตัวดีขึ้น การส่งออกที่เริ่มฟื้นตัวและได้รับคำสั่งซื้อเพิ่มขึ้นอย่างต่อเนื่อง กิจกรรมทางเศรษฐกิจและการจัดงานต่างๆ เริ่มกลับมา ขณะที่ผลประกอบการในไตรมาสสุดท้ายที่ประเทศเวียดนามและอินเดียปรับตัวดีขึ้นจากการผ่อนคลายมาตรการ Covid-19 มากขึ้น ส่งผลให้รายได้ของทั้งกลุ่มบริษัทเพิ่มขึ้น
ทั้งนี้กลุ่มบริษัทฯ มีกำไรขั้นต้นในปี 2564 จำนวน 927 ล้านบาท เพิ่มขึ้นจากปี 2563 จำนวน 213 ล้านบาท หรือร้อยละ 29.80 โดยมีอัตรากำไรขั้นต้นร้อยละ 12.30 ปรับเพิ่มขึ้นจากร้อยละ 10.40 ในปี 2563 เนื่องจากผลของการปรับโครงสร้างภายในกลุ่มบริษัทฯ การบริหารจัดการต้นทุนและค่าใช้จ่ายรวมถึงการวางแผนการจัดซื้อวัตถุดิบและปรับปรุงกระบวนการผลิตให้มีประสิทธิภาพแม้ราคาวัตถุดิบจะดีดตัวขึ้นมากเมื่อเทียบกับปีก่อน
อีกทั้งกลุ่มบริษัทฯ มีกำไรจากการดําเนินงานในปี 2564 จำนวน 157 ล้านบาท คิดเป็นอัตรากำไรจากการดําเนินงานต่อ ยอดขายร้อยละ 2.10 เทียบกับปีก่อนที่มีขาดทุนจากการดําเนินงาน 44 ล้านบาท หรืออัตราขาดทุนจากการดําเนินงานต่อยอกขายร้อยละ 0.60
อย่างไรก็ดีกลุ่มบริษัทฯ มีกำไรจากการดำเนินงานก่อนหักต้นทุนทางการเงิน ภาษี ค่าเสื่อมราคา และค่าตัดจําหน่าย (EBITDA) จำนวน 926 ล้านบาทหรือ EBITDA margin ร้อยละ 12.30 เพิ่มขึ้นจากร้อยละ 10.80 ในปี 2563 หรือเพิ่มขึ้นร้อยละ 24.30 หรือ 181 ล้านบาทเมื่อเทียบกับปีก่อน โดยมีกำไรต่อหุ้น 0.067 บาทสำหรับปี 2564 เพิ่มขึ้นจากปี 2563 ที่มีขาดทุนต่อหุ้น 0.034 บาท
นอกจากนี้บริษัทฯ ประกาศจ่ายปันผลจากกำไรสะสม เป็นเงินสดในอัตราหุ้นละ 0.03 บาท โดยกำหนดขึ้นเครื่องหมาย XD วันที่ 9 พ.ค.2565 และกำหนดจ่ายเงินปันผลในวันที่ 25 พ.ค. 2565